## Odluka o općinskim porezima u Općini Vrhovine

### NN 139/2014 (26.11.2014.), Odluka o općinskim porezima u Općini Vrhovine

OPĆINA VRHOVINE

2631

Na temelju članka 30. – 45. Zakona o financiranju jedinica lokalne samouprave i uprave (»Narodne novine« 117/93., 69/97., 33/00., 73/00., 127/00., 59/01., 107/01., 117/01., 150/02., 147/03., 132/06., 26/07., 73/08. i 25/12.) i članka 18. Statuta Općine Vrhovine (»Županijski glasnik« Ličko-senjske županije broj 13/09., 17/09., 14/12., 7/13., 10/13 – pročišćeni tekst, 19/13. 5/14. i 11/14.), Općinsko vijeće na 8. redovnoj sjednici donosi

ODLUKU

O OPĆINSKIM POREZIMA U OPĆINI VRHOVINE

I. OPĆE ODREDBE

Članak 1.

Ovom Odlukom o općinskim porezima u Općini Vrhovine (u daljnjem tekstu: Odluka) utvrđuju se: stope, visina, te način obračuna za njihov obračun i plaćanje.

II. VRSTE POREZA I PRIREZA

Članak 2.

Općinski porezi Općine Vrhovine su:

1. prirez porezu na dohodak,

2. porez na potrošnju,

3. porez na kuće za odmor,

4. porez na tvrtku ili naziv.

1. Prirez porezu na dohodak

Članak 3.

(1) Prirez porezu na dohodak plaća se na području Općine Vrhovine prema Zakonu o porezu na dohodak i Pravilniku o porezu na dohodak.

(2) Obveznik prireza na dohodak je fizička osoba koja ostvaruje dohodak u Republici Hrvatskoj, a obveznik je poreza na dohodak prema Zakonu o porezu na dohodak i ima prebivalište ili uobičajeno boravište na području Općine Vrhovine.

(3) Osnovica prireza na dohodak iz stavka 1. ovog članka je porez na dohodak utvrđen sukladno Zakonu i Pravilniku iz prethodnog stavka ovoga članka.

(4) Prirez porezu na dohodak obvezan je obračunati, obustaviti i na propisani uplatni račun uplatiti poslodavac istodobno s isplatom dohotka, što znači da se isplata dohotka i uplata poreza i prireza obavlja istog dana.

(5) Prirez porezu na dohodak je prihod Općine Vrhovine.

(6) Poslove u vezi s utvrđivanjem i naplatom prireza na dohodak obavlja Porezna uprava.

Članak 4.

Prirez porezu na dohodak plaća se po stopi od 5%.

2. Porez na potrošnju

Članak 5.

Porez na potrošnju plaća se na potrošnju alkoholnih pića (prirodna i specijalna vina, vinjak, rakija i žestoka pića), piva i bezalkoholnih pića koji su prodani u ugostiteljskim objektima.

Članak 6.

Obveznici poreza na potrošnju su pravne i fizičke osobe koje pružaju ugostiteljske usluge na području Općine Vrhovine.

Članak 7.

(1) Osnovica poreza na potrošnju jest prodajna cijena pića po kojoj se pića prodaju u ugostiteljskim objektima umanjena za iznos poreza na dodanu vrijednost.

(2) Obveznik poreza na potrošnju dužan je obračunati i platiti porez na potrošnju u rokovima utvrđenim propisima koji važe za obračun i plaćanje poreza na dodanu vrijednost.

Članak 8.

(1) Porez na potrošnju plaća se po stopi od 3%.

(2) Nadzor nad obračunavanjem i plaćanjem poreza na potrošnju obavlja Ministarstvo financija – Porezna uprava, Područni ured Gospić – Ispostava Otočac.

3. Porez na kuće za odmor

Članak 9.

(1) Kućom za odmor smatra se svaka zgrada ili dio zgrade ili stan koji se koriste povremeno ili sezonski a vlasnik ili suvlasnik nema u njoj ili njemu prijavljeno prebivalište.

(2) Kućom za odmor ne smatraju se gospodarstvene zgrade koje služe za smještaj poljoprivrednih strojeva, oruđa i drugog pribora.

(3) Porez na kuće za odmor plaćaju pravne i fizičke osobe koje su vlasnici kuća za odmor na području Općine Vrhovine.

Članak 10.

Porez na kuće za odmor plaća se po jednom četvornom metru korisne površine kuće za odmor u visini od:

• 10,00 kuna, a

• 15,00 kuna koje se nalaze unutar zaštićenog područja nacionalnog parka.

Članak 11.

(1) Rješenje o razrezu poreza donosi Porezna uprava – Područni ured Gospić – Ispostava Otočac.

(2) Porez na kuće za odmor plaća se u roku od 15 dana od dana dostave rješenja o utvrđivanju toga poreza.

Članak 12.

(1) Obveznici poreza na kuće za odmor dužni su tijelu iz članka 11. ove Odluke dostaviti podatke o kućama za odmor, koji se odnose na mjesto gdje se nalaze ti objekti, korisnu površinu, te druge podatke potrebne za razrez poreza na kuće za odmor, najkasnije do 31. ožujka godine za koju se utvrđuje porez na kuće za odmor.

(2) U postupku dokazivanja statusa kuće za odmor u smislu članka 9. ove Odluke, vlasnik kuće za odmor dužan je pored osobne iskaznice predočiti naročito sljedeće dokaze: putovnicu, mjesto i visinu utroška električne energije, vode, telefona, pretplate na TV i radio prijemnike, mjesto podnošenja porezne prijave, ugovor o najmu, rješenje o kategorizaciji objekta za iznajmljivanje, porezno rješenje o utvrđivanju poreza od iznajmljivanja i najma, potvrdu o zasnovanom radnom odnosu, izjavu o izabranom liječniku kao i druge dokaze podobne za ocjenu i utvrđivanje vremena korištenja kuće ili stana u smislu članka 9. ove Odluke.

Članak 13.

(1) Porez na kuće za odmor ne plaća se:

• na kuće za odmor koje se ne mogu koristiti zbog ratnih razaranja i prirodnih nepogoda (poplava, požar, potres) te zbog starosti i trošnosti i

• na kuće za odmor u kojima su smješteni prognanici i izbjeglice.

(2) O oslobađanju plaćanja poreza na kuće za odmor iz ovoga članka odlučuje Porezna uprava, Područni ured Gospić – Ispostava Otočac a za svaki konkretan slučaj na temelju zahtjeva vlasnika kuće za odmor i o tome je dužno izvijestiti Jedinstveni upravni odjel Općine Vrhovine.

4. Porez na tvrtku ili naziv

Članak 14.

Naziv odnosno tvrtka jest ime pod kojim pravna odnosno fizička osoba posluje, a dužna ju je istaknuti po posebnim propisima na ulaze u prostore ili prostorije koje koristi za obavljanje svoje djelatnosti sukladno zakonu i Odluci o komunalnom redu u Općini Vrhovine.

Članak 15.

(1) Porez na tvrtku ili naziv plaćaju pravne ili fizičke osobe koje su obveznici poreza na dobit ili poreza na dohodak i registrirane su za obavljanje djelatnosti.

(2) Osobe iz članka 14. ove Odluke koje u svom sastavu imaju poslovne jedinice obveznici su poreza na tvrtku za svaku poslovnu jedinicu.

Porez na tvrtku plaća se neovisno o tome je li tvrtka istaknuta.

Članak 16.

(1) Porez iz članka 15. ove Odluke plaća se u godišnjem iznosu, i to:

a) pravne osobe (klasifikacija po Zakonu o računovodstvu):

• velika i srednje velika trgovačka društva 1.000,00 kuna,

• mala trgovačka društva 500,00 kuna,

b) fizičke osobe koje obavljaju djelatnost na temelju Zakona o obrtu:

• samostalni ugostitelji, trgovačke i zabavne radnje koji obavljaju djelatnost cijele godine 400,00 kuna

• samostalni ugostitelji, trgovačke i zabavne radnje koji obavljaju djelatnost u dijelu godine manje od 10 mjeseci 600,00 kuna,

• liječnici, stomatolozi, odvjetnici, javni bilježnici i druga samostalna zanimanja 400,00 kuna,

• financijsko-tehničke i poslovne usluge 200,00 kuna,

• proizvodne djelatnosti 200,00 kuna,

• ostalo 200,00 kuna.

(2) Obveznici poreza na tvrtku iz članka 15. ove Odluke koji tijekom cijele fiskalne godine ne obavljaju djelatnost, ne plaćaju porez na tvrtku, ukoliko o tome predoče potvrdu izdanu od nadležnog tijela.

(3) Ako se tvrtka upiše u registar tijekom godine, plaća se razmjerni dio poreza na tvrtku odnosno naziv iz prethodnog stavka ovog članka.

Članak 17.

Osobe iz članka 16. ove Odluke koje u svom sastavu imaju poslovnu jedinicu na području Općine Vrhovine (prodavaonicu, radionice, prodajna mjesta) obveznici su poreza na tvrtku u punom iznosu za svaku poslovnu jedinicu u visini 50%-nom iznosu razrezanog poreza.

Članak 18.

(1) Poduzetnici početnici koji neprekidno zapošljavaju najmanje jednog (1) radnika na neodređeno vrijeme koji ima stalno boravište i prebivalište na području Općine plaćaju porez na tvrtku uz sljedeće olakšice:

• 100 % oslobođenja poreza na tvrtku za prve dvije godine poslovanja,

• 50 % oslobođenja poreza na tvrtku za treću i četvrtu godinu poslovanja.

(2) Pravo na korištenje povlastice iz prethodnog stavka poduzetnici mogu koristiti ako najkasnije do 31. ožujka godine za koju se utvrđuje porez dostave Porezna uprava – Područni ured Gospić – Ispostava Otočac ukoliko o tome predoče potvrdu izdanu od nadležnog tijela.

Članak 19.

Porez na tvrtku ne plaćaju:

• državna tijela,

• jedinice lokalne i područne (regionalne) samouprave,

• ustanove,

• udruge građana,

• registrirane političke stranke,

• poduzeća za zapošljavanje invalida (ako je od ukupno zaposlenih najmanje 50% zaposlenika s invaliditetom),

• humanitarne organizacije i

• poreski obveznici koji su u statusu mirovanja ukoliko o tome predoče potvrdu izdanu od nadležnog tijela.

Članak 20.

Obveznik poreza na tvrtku ili naziv dužan je promjenu imena tvrtke, odnosno naziva prijaviti Ministarstvu financija – Poreznoj upravi – Područni ured Gospić – Ispostava Otočac kao i sve druge promjene koje utječu na visinu i razrez poreza u roku od 15 dana od dana upisa promjene u registar trgovačkog suda odnosno nastanka promjene.

Članak 21.

(1) Rješenje o razrezu poreza na tvrtku ili naziv donosi Ministarstvo financija – Porezna uprava – Područni ured Gospić – Ispostava Otočac.

(2) Porez na tvrtku ili naziv plaća se u roku od 15 dana od dana dostave rješenja o razrezu poreza.

III. NAČIN UTVRĐIVANJA I NAPLATE POREZA

Članak 22.

(1) Poslove u svezi s utvrđivanjem, evidentiranjem, nadzorom, naplatom i ovrhom radi naplate poreza iz članka 2. ove Odluke obavljat će Ministarstvo financija – Porezna uprava – Područni ured Gospić, Ispostava Otočac.

(2) Poreznoj upravi za poslove utvrđivanja, evidentiranja, nadzora, naplate i ovrhe radi naplate poreza iz članka 2. ove Odluke pripada naknada u iznosu od 5% od ukupno naplaćenih prihoda.

Članak 23.

Ovlašćuje se nadležna organizacija za platni promet zadužena za naplatu javnih prihoda da naknadu iz članka 22. stavak 2. ove Odluke, Ministarstvo financija – Porezna uprava – Područni ured Gospić, Ispostava Otočac obračuna i uplati u Državni proračun, i to do zadnjeg dana u mjesecu za protekli mjesec.

Članak 24.

U postupku utvrđivanja, naplate, povrata poreza, žalbenog postupka, prekršajnog postupka, zastare i svih ostalih postupovnih radnji primjenjivat će se propisi Općeg poreznog zakona.

IV. PRIJELAZNE I ZAVRŠNE ODREDBE

Članak 25.

Stupanjem na snagu ove Odluke prestaje važiti Odluka o općinskim porezima Općine Vrhovine (»Narodne novine« broj 4/06. i 40/11.)

Članak 26.

Ova Odluka stupa na snagu osmog dana od dana objave u »Narodnim novinama« a primjenjivat će se od 1. 1. 2015. godine.

Klasa: 410-01/14-01/5

Urbroj: 2125/09-01/01/14-2

Vrhovine, 12. studenoga 2014.

Predsjednik

Nikola Ivančević, v. r.

Odluka, NN 139/2014-2631